પાણીના ખાડામાં નાંખે, કાંટાની વાડમાં ફેંકે કે ખારા પાણીમાં ઝબોળે પણ પાછા ડગ ભરવાની કોઈ વાત જ નહીં ! પોલીસો પણ ત્રાસી ઊઠે તેવો સિતમ ! પણ સૌ અણનમ ! કહેવાય તો અહિંસક યુદ્ધ, પરંતુ સામેની હિંસક સેના તો સૈનિકોનું હાડકેહાડકું ચૂરેચૂરા કરી નાંખે ! પરંતુ ઘોલેરાના મીઠાના સત્યાગ્રહ માટે માથું મૂકીને ઝઝૂમનારા બહાદુર સૈનિકોમાં ભાવનગરના શ્રી આત્મારામભાઈ એ પ્રથમ નંબરના નિર્ભય વીરોમાં એક શૂરવીર હતા. મેદાનમાંથી પાછા પગે હટવાનું જેને સપનામાં પણ ન પોષાય એવા વીર સત્યાગ્રહી આત્મારામભાઈ માટે તો શું સ્વરાજ્ય પહેલાં કે શું સ્વરાજ્ય પછી પણ સતત યુદ્ધ-યુદ્ધ ને યુદ્ધનો જ સામનો કરવાનો રહ્યો ! અન્યાય સહન ન થાય, જુલમ સાંખી ન લે, અસત્ય તો પોષાય જ નહીં, – આવા ભડવીર માટે જીવન પોતે જ એક સંગ્રામ બની ન રહે તો જ નવાઈ !